Anti Kitt
Flexoil OÜ
Savi tn 14
80040 Pärnu
anti@flexoil.ee		

12.04.2024 nr 2-2/24/1775-1	

Reklamatsioon 

Lugupeetud härra Kitt

Käesolevaga anname teada, et Riigi Kaitseinvesteeringute Keskus (edaspidi RKIK ja ka ostja) on tuvastanud kvaliteediprobleemid seoses Flexoil OÜ (edaspidi ka müüja) poolt tarnitud denatureeritud piiritusega (tellimus nr OTE-0238596, teostatud RKIK, Kaitseväe (edaspidi KV) ja Flexoil OÜ vahel 14.06.2023 sõlmitud hankelepingu nr 2-2/23/421-1 (edaspidi hankeleping) alt (dünaamiline hankesüsteem „Kütuste, gaaside ja kütuse lisandite ostmine ning kütusega seotud teenuste tellimine“ (viitenumber 260325), arve nr 10465025). Nimetatud piiritust kasutati Kaitseväe suurõppustel priimuste kütusena ja kasutuse käigus ilmnes, et priimuse leegi temperatuur jääb eeldatavast tunduvalt väiksemaks, mis omakorda tingib vedeliku keemistemperatuurini jõudmise aja mitmekordse pikenemise. Kaitseväe taktikaliste eesmärkide täitmisel on selline kõrvalekalle lubamatu.

Leegi madala temperatuuri põhjuse väljaselgitamiseks tellis RKIK Tallinna Tehnikaülikooli keemia ja biotehnoloogia instituudilt sertifitseeritud laboriuuringud. Uuringute raporti kohaselt on etanooli sisaldus Flexoil OÜ poolt tarnitud piirituses 77%, mitte 85% nagu deklareeritud kvaliteeditunnistuses. Seega, ei vastanud Flexoil OÜ poolt tarnitud piiritus hankelepingu ja selle lisaks olevas tehnilises kirjelduses sätestatud tingimustele ning asjaomasele tootele tavapäraselt esitatavatele nõuetele. 

Hankelepingu punkti 11.8. kohaselt juhul, kui ostjale üleantav kaup ei vasta lepingu tingimustele, on ostjal õigus nõuda müüjalt mittevastava kauba asendamist lepingu tingimustele vastava kaubaga. Hankelepingu punkti 11.5. kohaselt ei vasta kaup lepingu tingimustele muu hulgas juhul, kui kaubal ei ole kokkulepitud omadusi, kaupa ei ole võimalik kasutada selleks ette nähtud otstarbel. Hankelepingu punkt 11.11. sätestab, et juhul, kui müüja rikub muud lepingujärgset kohustust kui tähtaegne tarnimine, on ostjal õigus nõuda müüjalt leppetrahvi kuni 10% kogu lepingu objektiks oleva kauba maksumusest. Hankelepingu punkti 11.14. kohaselt on leppetrahv kokku lepitud kohustuse täitmise tagamiseks, mitte kohustuse täitmise asendamiseks. Leppetrahvi nõudmine ei võta ostjalt õigust nõuda müüjalt lepingu rikkumisega tekitatud kahju hüvitamist.

Arvestades, et müüja poolt tuleb ostjale üle anda lepingu tingimustele vastav kaup ning antud juhul ei vastanud ostjale müüja poolt üleantav kaup lepingu tingimustele, on ostjal õigus nõuda müüjalt mittevastava kauba asendamist lepingu tingimustele vastava kaubaga. Tellimuse nr OTE-0238596 raames tarnitud partiist on puutumatult alles 540 liitrit piiritust, mille asendamist nõuame hiljemalt 30.04.2024, et tagada järgmiste Kaitseväe suurõppuste plaanipärane toimumine. Ebakvaliteetse kauba tagastamise ja asenduspartii eeldatava tarnekuupäeva tingimuste osas palun ühendust võtta RKIK kontaktisikuga Tiina Süld (tiina.suld@rkik.ee). Lisaks, kuivõrd Teie poolt tarnitud piirituse kasutuse käigus ilmnes, et priimuse leegi temperatuur jääb eeldatavast tunduvalt väiksemaks, mis tingib vedeliku keemistemperatuurini jõudmise aja mitmekordse pikenemise, mis on Kaitseväe taktikaliste eesmärkide täitmisel lubamatu, oli RKIK sunnitud antud põhjuse väljaselgitamiseks tellima sertifitseeritud laboriuuringud. Arvestades, et uuringute raportist selgus, et etanooli sisaldus Flexoil OÜ poolt tarnitud piirituses on 77%, mitte 85% nagu deklareeritud kvaliteeditunnistuses, nõuab RKIK Flexoil OÜ-lt lepingu rikkumisega tekitatud kahju hüvitamist, milleks on 1300 eurot (summa RKIK-ile Tallinna Tehnikaülikooli keemia ja biotehnoloogia instituudi pool esitatud arvel, lisa 1). Lisaks, on RKIK-il hankelepingu kohaselt õigus nõuda müüjalt leppetrahvi lepingujärgsete kohustuste rikkumise eest, mida RKIK antud hetkel rakendama ei asu, kui müüja poolt täidetakse eeltoodud tingimused. 

Lugupidamisega

(allkirjastatud digitaalselt)

Ivar Janson
hangete osakonna juhataja